Così fan tutte

"Così fan tutte" (originaalis Così fan tutte, ossia La scuola degli amanti – 'nii teevad kõik naised ehk armastajate kool') on Wolfgang Amadeus Mozarti koomiline ooper (opera buffa, K. 588) kahes vaatuses Lorenzo Da Ponte libretole. Esmaettekanne toimus 26. jaanuaril 1790 Viini Burgtheateris. Rollide esmaesitajad olid Adriana Ferraresi del Bene (Fiordiligi), Louise Villeneuve (Dorabella), Vincenzo Calvesi (Ferrando), Dorothea Bussani (Despina), Francesco Benucci (Guglielmo), Francesco Bussani (don Alfonso). Dirigeeris W. A. Mozart.

Saamislugu ja käekäik 

Algne libreto oli mõeldud Antonio Salierile, kes alustas küll komponeerimist 1789. aastal kahe tertsetti kirjutamisega, kuid siis loobus, pidades teksti muusikasse valamiseks liiga väärituks. Da Ponte kohendas pisut teksti ja sellest sai tema kolmas ooper koostöös Mozartiga. On teada, et 1789. aasta vana-aasta õhtul esitas Mozart oma kodus valminud partituuri mitmeid osi oma sõpradele ja tuttavatele, kelle seas oli ka Joseph Haydn.

Esmaettekande konservatiivne publik Viini Burgtheatris 26. jaanuaril 1790 oli ettevaatlikult tagasihoidlik ega riskinud seisukohta võtta. Seda esitati veel 28. ja 30. jaanuaril ning 7. ja 11. veebruaril. Siis suri keiser Joseph II ja algas õukonnalein. Kõik teatrid pidid leina tõttu mitmeks kuuks uksed sulgema. 6. juunil etendati ooperit uuesti ning kuni 7. augustini nägi Viini publik veel viit etendust. Mozart juhatas juunikuu etendustel orkestrit. Pärast neid etendusi Viinis enam Mozarti eluajal seda ooperit ei esitatud. Alates 1791. aasta keskpaigast mängiti "Così fan tuttet" Frankfurdis, Dresdenis, Mainzis, Prahas ja Amsterdamis kas itaalia või saksa keeles. Esitati ka Londonis (1811).

Varsti pärast Mozarti surma kritiseeriti ooperit ning väideti see olevat libreto poolest rumal ja ebamoraalne, seda peeti meesteooperiks. Halvustajate hulgas olid ka Ludwig van Beethoven ja Richard Wagner. Kui seda 19. sajandil esitati, siis Mozarti muusika sai täiesti uue teksti. Kuid Beethoven näiteks ikkagi võttis Fiordiligi II vaatuse aaria „Per pietà, ben mio” eeskujuks ühele suurele Leonore aariale "Fidelios". 

20. sajandi alguses peeti selle ooperi ettekandmist riskantseks ja esitati harva. Teost peeti labaseks ja ebamoraalseks ning liiga venivaks. Pärast Teist maailmasõda on aga olukord ja seisukohad muutunud: see olevat üks inimlikumaid ja liigutavamaid lavateoseid. Tänapäeval ei kuulu see küll Mozarti populaarsemate ooperite hulka, kuid on siiski teatrite püsirepertuaaris. Ooperist on erinevaid saksakeelseid tekstiversioone ning see annab lavastajatele häid võimalusi sättida tegevustik kaasaaega. Soome Rahvusooper lavastas 2020. aastal oma koomilise modifikatsiooni Mozarti muusikaga pealkirjaga "Covid fan tutte", milles kujutatakse elu koroonapandeemia esimestel kuudel.

Eestis kanti seda ooperit oma jõududega ette esimest korda alles ligi 160 aastat pärast selle väljatulekut. "Estonias" on seda lavastanud 1979, 1989 ja 2009 ning "Vanemuises" 1959 ja 2000. aastal. 2016. aastal esitas Suurbritannia ooperitrupp teose Birgitta festivalil Pirital.

Helisalvestised on aastatest 1935, 1949, 1954, 1955, 1962, 1967, 1971, 1975, 1977, 1988, 1989, 1994, 1999, 2005, 2007, 2009, 2012, 2014, 2017, 2020 ja 2021.

Tegelased 
 Fiordiligi (sopran), Napolis elav Ferrara daam
 Dorabella (sopran), Ferrara daam, Fiordiligi õde
 Guglielmo (bass), ohvitser, Fiordiligi armuke
 Ferrando (tenor), ohvitser, Dorabella armuke
 Despina (sopran), toatüdruk
 don Alfonso (bass), vana filosoof

Süžee  

Tegevus toimub 18. sajandil Napolis. Ohvitserid ja sõbrad Ferrando ja Guglielmo on kihlatud õdede Dorabella ja Fiordiligiga. Nende küüniline vanapoisist sõber don Alfonso väidab, et naised ei ole oma loomult truud. Selle tõestamiseks veab ta noormeestega kihla, et tüdrukud petavad oma kihlatuid esimesel võimalusel. Don Alfonso läheb Dorabella ja Fiordiligi majja ja teatab, et nende peigmehed peavad Napolist lahkuma, sest nad on sõtta kutsutud. Noormehed peavad aga maskeerunutena tagasi pöörduma ja võrgutama teineteise pruudid. Nad on kindlad, et võidavad kihlveo ja saavad korraldada suure peo.

Toatüdruk Despina soovitab kurvastavatel pruutidel lõbutseda, sest ega mehedki sõjaväelaagris noruta. Vana filosoof don Alfonso kardab, et terane Despina võib majja tagasi saabuvad noormehed ära tunda ja pakub talle 20 taalrit, et too veenaks tüdrukuid võtma vastu kaks uut noor­meest. Tulevad tundmatuseni ümber riie­tatud ja albaanlasteks nimetatud Ferrando ja Guglielmo, keda isegi Despina ära ei tunne.

Algul tahavad õed nad minema ajada ning noormehed on valmis tähistama oma võitu. Kuid kokkuleppeline ööpäev pole lõppenud ja nad peavad don Alfonso käske täitma. Despina pakubki don Alfonsole oma abi ning üheskoos asutakse veenma õdesid, et nad oleksid „albaanlaste“ vastu lahkemad. Küünikust filosoof soovitab peigmeestel män­gida maha enese „mürgitamise“ stseen, et tüdrukutes kaas­tunnet äratada. See taktika hakkab vilja kandma. Noormehed varisevad „mürgist“ kokku ja õed on segaduses.

Tuleb arstiks ümberriietatud Despina, kes imearstina äratab suurt magnetit kasutades mehed ellu. „Mürgist“ toibuvad noormehed küsivad neidudelt suudlust, kuid sellest keeldutakse. Des­­pina selgitab oma perenaistele, et armastusse tuleb suhtuda kergelt, ja õpetab neile kuidas „albaanlaste“ tunnetele vastata.

Peagi tunnistavad Dorabella ja Fiordiligi teineteisele, et neil pole süütu flirdi vastu midagi. Neiud jagavad noormehed nii, et Dorabella saab Fiordiligi peigmehe ja vastupidi. Dorabella ja Guglielmo leiavad otse­kohe ühise keele. Nad vahetavad peagi vastastikuse kiindumuse märgiks medaljone. Ferrandol Fiordiligi juures erilist edu ei ole. Ta on Gug­liel­moga vesteldes solvunud, et Dorabella nii kiiresti tema kingitud medaljonist loobus. Guglielmol on aga hea meel, et sõber polnud tema pruudiga edukas. Dorabella räägib Fiordiligile oma seiklused ära. Too otsustab oma kihlatule lahinguväljale järgneda, kuid Ferrando jõuab talle enne armastust avaldada ja see toimib. Neiu langeb tema käte vahele. Nüüd on Guglielmo meeleheitel.

Kihlveo võitnud don Alfonso soovitab noormeestel oma kihlatutele andestada, sest nii teevad kõik naised (Così fan tutte). Don Alfonso pakub välja kaksikabielu idee ning Despinast saab notar, kes selle vormistab. Kõigepealt liituvad neiud „albaanlastega“. Siis aga annab marsimuusika teada, et Ferrando ja Guglielmo saabuvad sõjast tagasi. „Albaanlased“ poevad peitu, kuid ilmuvad peagi välja ohvitseridena. Nähes Dorabella ja Fiordiligi äsjasõlmitud abielulepingut, lähevad noormehed näiliselt marru. Nad lahkuvad toast ja naasevad pooleldi ohvitseridena, pooleldi „albaanlastena“ riietatuna. Peitupugenud notari rüü tagant ilmub välja Despina. Õed mõistavad, et neid on ninapidi veetud. Näiliselt toimub nagu leppimine ja andestamine, kuid sisulise tõe, naiste truudusetuse väljaselgitamiseks ei tule. Õed pöörduvad igatahes oma peigmeeste juurde tagasi.

Muusikalised numbrid 
 Ferrando, Don Alfonso ja Guglielmo tertsetid „La mia Dorabella capace non è” ja „È la fede delle femmine”
 Don Alonso aaria „Vorrei dir, e cor non ho”
 Fiordiligi ja Dorabella duett „Ah, guarda, sorella”
 Fiordiligi, Dorabella, Ferrando, Don Alfonso ja Guglielmo kvintett „Sento, oh Dio, che questo piede”
 Ferrando ja Guglielmo duett „Al fato dàn legge”
 koor „Bella vita militar!”
 Dorabella aariad „ Smanie implacabili” ja „È amore un ladroncello „
 Despina aariad „In uomini! In soldati” ja „Una donna a quindici anni”
 Fiordiligi aaria „Come scoglio immoto resta” ja rondo „Per pietà, ben mio, perdona” 
 Guglielmo aariad „Non siate ritrosi” ja „Donne mie, la fate a tanti” 
 Ferrando aariad „Un'aura amorosa” ja „Ah lo veggio, quell'anima bella” ning kavatiin „Tradito, schernito”
 Fiordiligi, Dorabella, Ferrando, Don Alfonso ja Guglielmo kvintett „Di scrivermi ogni giorno”
 Fiordiligi, Dorabella ja don Alfonso tertsett „Soave sia il vento”
 Fiordiligi, Dorabella, Despina, Ferrando, Don Alfonso ja Guglielmo sekstett „Alla bella Despinetta”
 Dorabella ja Guglielmo duett „Il core vi dono” 
 Despina, Ferrando, Guglielmo ja Don Alfonso kvartett „La mano a me date” 
 Fiordiligi, Dorabella, Despina, Ferrando, Don Alfonso ja Guglielmo sekstett „Dove son?”
 Ferrando ja Guglielmo duett kooriga „Secondate, aurette amiche”
 Don Alfonso, Ferrando ja Guglielmo andante „Tutti accusan le donne” 
 Fiordiligi, Dorabella, Despina, Ferrando, Don Alfonso ja Guglielmo finaali ansambel „Ah, signor, son rea di morte”

Allikad  
 Deutsche Grammophon. Così fan tutte CD, Berliin, 2012
 Volkmar Braunbehrens. Mozart in Vienna, Oxford, 1991
 Daniel Heartz. Mozart’s Operas, Los Angeles, 1990
 Tiit Made. Ooperimaailm, I köide, Tallinn, 2012

Välislingid 
 Cosi fan tutte ingliskeelsete subtiitritega

Ooperid
Wolfgang Amadeus Mozarti teosed